als_Latn dik_Latn sag_Latn
Shorti i Europa League ka qenë i pëlqyeshëm për skuadrat e mëdha dhe janë shmangur përballjet e mëdha që në këtë fazë. Liverpuli dhe Interi, dy skuadra që kanë shkruar faqet e tyre të historisë në elitën e futbollit europian, ishin shumë pranë shortimit përballë njëra tjetrës, pasi deri në tre ndeshjet e fundit emri i asnjërës prej tyre nuk kishte dalë nga goglat dhe të dyja skuadrat ishin në vazo të kundërta. Megjithatë, ankthi për anglezët pushoi kur Liverpuli peshkoi Beshiktashin, por për italianët ky ankth vazhdoi, sepse ende nuk kishte dalë emri i Totenhemit, tjetër skuadër e fortë e vazos së dytë. Londinezët do të luajnë me një skaudër italiane, por do të jetë Fiorentina dhe jo Interi. Zikaltrit ishin emri i fundit që doli nga ky short dhe përballë do të kenë Seltikun e Gllasgout, skuadër me të cilën janë përballur dhe kanë humbur finalen e Kupës së Kampioneve (Champions League) në vitin 1967 në Lisbonë me rezultatin 2-1. Këto dy skuadra janë përballur edhe pas pesë vitesh në gjysmëfinale, por të dyja ndeshjet përfunduan pa gola dhe zikaltrit shkuan në finale falë penalltive. Një sfidë e madhe në emrat e skuadrave, por Interi mund të buzëqeshë me këtë short, sepse Seltiku është larg kohërave të veta më të mira kur shkëlqente në Europë. Një tjetër italiane që mund të buzëqeshë është Roma, e cila do të luajë në këtë raund me Fejenordin. Napoli do ta nisë me transfertë kundër Trabzonsporit, ndërkohë që Torino do të përballet me Atletik Bilbaon. Duke qëndruar tek spanjollët, Sevilja do të presë Borusian e Mynshengladbahut, kurse Vilareali do të luajë me Salcburgun. Ajaksi do të luajë me Legian e Varshavës, ndërkohë që Anderlehti i Besnik Hasit do të ketë një sfidë jo të lehtë me Dinamon e Moskës. Në short ishin 32 skuadra, ku 24 u kualifikuan nga faza e grupeve dhe 8 erdhën si vendet e treta nga Champions League. 12 vendet e para dhe 4 më të mirat e ardhura nga Championsi, e luajnë ndeshjen e parë në transfertë. Ndeshjet e kësaj faze do të luhen më 19 dhe 26 shkurt të vitit të ardhshëm dhe më pas do të ketë menjëherë short për të përcaktuar përballjet që do të luhen në 1/8.
Seltik-Inter, kthehet finalja e vitit 1967!0
Share.
als_Latn als_Latn eng_Latn